Աւարտին իր խօսքը փոխանցեց Լիբանանի մէջ Հայաստանի դեսպան Սամուէլ Մկրտչեան, որ համահայկական ժողովները կարեւոր նկատեց միասնաբար քննարկումներ կատարելու, հարցերը սեղանին դնելու եւ համապատասխան լուծումներ առաջարկելու առումով: Ապա ան դիտել տուաւ, որ Հայաստանի եւ սփիւռքի միջեւ վստահութիւնը չի կրնար ինքնըստինքեան ձեւաւորուիլ, այլ` ժամանակի, փոխադարձ կապի հաստատման եւ գործակցութեան հիման վրայ` աւելցնելով, որ երեկոյին ընթացքին արտայայտուած մտահոգութիւնները Հայաստանի ընդդիմութեան կողմէ եւս կ՛արտայայտուին, եւ Հայաստանի իշխանաւորները առիթ կու տան այդ դժգոհութիւններու դրսեւորման` ի տարբերութիւն դրացի երկիրներուն եւ յատկապէս Թուրքիոյ մէջ այս գծով եղած բիրտ վարուելակերպին, որովհետեւ միասնականութիւն չի նշանակեր միակարծութիւն: Դեսպանին համաձայն, Հայաստանի ապրած դժուարութիւններուն հիմնական պատճառը անոր աշխարհագրական դիրքն է, եւ զանոնք յաղթահարելու ձեւերը բազմազան չեն, ատկէ մեկնելով է, որ կը գործեն իշխանաւորները եւ կացութիւնը սերտելով կը փորձեն լուծումներ գտնել: Ան կարեւոր նկատեց համահայկական ճիգեր ի գործ դնելը առկայ խնդիրներու լուծման համար` շեշտելով, որ սփիւռքը այս առումով մեծ դերակատարութիւն ունի: Դեսպանը խօսեցաւ նաեւ բանակին մասին, ուրկէ եւս զերծ չեն հարցերն ու դժուարութիւնները, բայց եւ այնպէս միասնականութեամբ, ժամանակի բերումով եւ համահայկական կամքով կարելի կ՛ըլլայ յաղթահարել ամէն խնդիր: